Søkte om tre millioner kroner for å stanse Oslo-OL
Det var Nordlys som først omtalte saken, men den skjøt virkelig fart da Aftenposten i dag kunne fortelle at Troms idrettskrets har valgt å søke Kulturdepartementet om tre millioner kroner. Midlene var tenkt å bli brukt til kampanjer og påvirkning via medier og reklame, for å få Oslo-borgere til å stemme nei til OL i folkeavstemningen som skal finne sted 9. september i år.- Er dette bitterhet med tanke på at det ikke ble noe Tromsø-OL 2018? - Jeg føler meg overbevist om at dette har med bitterhet å gjøre. De gjør dette bevisst for å få oppmerksomhet - det har de oppnådd. Jeg synes det stinker. De sparker norsk idrett på leggen med å jobbe mot sine egne på denne måten, sier han. Tromsø ble valgt som Norges søkerkandidat for OL i 2018. Men i 2008 vedtok Norges idrettsforbund (NIF) å trekke søknaden med bakgrunn i at kostnadene ville komme opp mot 19 milliarder kroner.Norges idrettsforbund slo i juni fast at de vil bruke tre millioner kroner for å fremme en ja-kampanje for Oslo-OL. Nå kommer altså svaret fra nord. - Det er urimelig at man skal bruke tre millioner på en ensidig påvirkning og fremme utelukkende positive argumenter for få et ja, sier leder i Troms idrettskrets, Knut Bjørklund, til Aftenposten. - Vi ser på det som et viktig demokratisk prinsipp at myndighetene legger til rette, også økonomisk, for at det er mulig å få frem det som er av motargumenter når en så viktig sak skal avgjøres, heter det i søknaden som ble sendt fra nord.Tidligere idrettsutøver Cato Zahl-Pedersen er blant profilene som sitter i en styringsgruppe dannet for å få Oslo-borgere til å stemme ja til OL i 2022. Han omtaler utspillet fra nord «utidig». - Det er jo fritt frem å mene ting, men å søke Kulturdepartementet om penger for å promotere et nei, det synes jeg er utidig, rett og slett, sier Pedersen til VG. Han tror imidlertid ikke idrettskretsens søknad skader folks oppfatning av Oslo-OL på noen måte. - Jeg tror ikke dette er ødeleggende, men heller skjerpende for alle parter. Folk har uansett ulike meninger og holdninger, og det har de rett til å ha - men her har idretten valgt å si ja til noe, og det bør man jo da generelt støtte, sier han.NRK-profil Carina Olset, fra Burfjord i Troms, la ut følgende melding på sin Twitter-profil etter at nyheten om idrettskretsens søknad ble kjent mandag: «Er det sant?!» Til VG sier hun følgende om meningsytringen: - Dere skjønner vel hva jeg mener med tweeten. Jeg lurer på om det er sant? - Hvorfor? - Fordi et OL i Norge vil være en fest uansett hvor i Norge det blir arrangert. Det er ikke Sør-Norge, Vest-Norge eller Nord-Norge som skal arrangere - det er Norge! Hun lar det skinne igjennom hva hun mener om Troms idrettskrets sine planer, men ønsker ikke å uttale seg ytterligere.
Troms idrettskrets ønsker å skaffe til veie penger for å få Oslo-folk til å stemme nei til Oslo-OL 2022.